CELEX: 32010R1100
Language: lt
Date: 2010-11-26 00:00:00
Title: 2010 m. lapkričio 26 d. Komisijos reglamentas (ES) Nr. 1100/2010, kuriuo 2010–2011 prekybos metais nukrypstama nuo Reglamento (EB) Nr. 891/2009 nuostatų dėl CXL lengvatinio cukraus, kurio eilės numeriai 09.4317, 09.4318, 09.4319 ir 09.4320, importo muitų

27.11.2010   
            
            
               LT
            
            
               Europos Sąjungos oficialusis leidinys
            
            
               L 312/14
            
         KOMISIJOS REGLAMENTAS (ES) Nr. 1100/2010
   2010 m. lapkričio 26 d.
   kuriuo 2010–2011 prekybos metais nukrypstama nuo Reglamento (EB) Nr. 891/2009 nuostatų dėl CXL lengvatinio cukraus, kurio eilės numeriai 09.4317, 09.4318, 09.4319 ir 09.4320, importo muitų
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 144 straipsnio 1 dalį ir 187 straipsnį kartu su jo 4 straipsniu,
   kadangi:
   
               (1)
            
            
               Nuo 2010–2011 prekybos metų pradžios vyravo aukštos žaliavinio cukranendrių cukraus pasaulinės rinkos kainos. Pasaulinių rinkos kainų prognozės, grindžiamos Niujorko cukraus išankstinių sandorių, kurių terminai yra 2011 m. kovo, gegužės ir liepos mėn., biržos kainomis, rodo, kad pasaulinės rinkos kainos išliks didelės.
            
         
               (2)
            
            
               Prognozuojant ES cukraus balansą 2010–2011 m. prekybos metais nustatytas neigiamas sunaudoto kiekio ir kiekio, kuriuo turėjo būti galima disponuoti, 0,2 mln. tonų skirtumas. Dėl bendro neigiamo disponuojamo ir sunaudoto kiekio skirtumo, susidariusio per praėjusius dvejus prekybos metus (apskaičiuota, kad šis skirtumas yra 0,6 mln. tonų), atsargų lygis laikotarpio pabaigoje bus žemiausiais nuo 2006 m. reformos. Jei ateityje bus importo trūkumas, kyla grėsmė, kad gali sutrikti tiekimas Europos Sąjungos cukraus rinkai ir gali padidėti cukraus kaina ES vidaus rinkoje.
            
         
               (3)
            
            
               Pagal 2009 m. rugsėjo 25 d. Komisijos reglamentą (EB) Nr. 891/2009, kuriuo leidžiama naudoti tam tikras Bendrijos tarifines kvotas cukraus sektoriuje ir nustatoma jų administravimo tvarka (2), CXL lengvatinio cukraus, kurio eilės numeriai 09.4317, 09.4318, 09.4319 ir 09.4320, importui taikoma 98 EUR už toną muito norma. Atsižvelgiant į aukštas žaliavinio cukranendrių cukraus pasaulines rinkos kainas, tampa neekonomiška taikant 98 EUR už toną muito normą importuoti žaliavinį cukranendrių cukrų perdirbimui ir kyla pavojus, kad gali sutrikti tiekimas Europos rinkoje.
            
         
               (4)
            
            
               Kadangi padėtis greičiausiai nesikeis, 98 EUR už toną muito normos taikymas likusiu 2010–2011 prekybos metų laikotarpiu turėtų būti sustabdytas. Todėl tikslinga numatyti galimybę visiems suinteresuotiems operatoriams nuo 2010 m. gruodžio 1 d. iki 2011 m. rugpjūčio 31 d. teikti paraiškas dėl CXL lengvatinio cukraus, kuriam taikoma nulinė importo muito norma, licencijų.
            
         
               (5)
            
            
               Importo licencijos, kurios buvo išduotos iki 2010 m. gruodžio 1 d. CXL kvotoms, turėtų likti galioti tomis sąlygomis, kokios buvo taikytos paraiškų teikimo laikotarpiu. Vis dėlto siekiant apsaugoti teisėtus operatorių lūkesčius, atitinkami operatoriai turėtų turėti galimybę kompetentingai institucijai grąžinti licencijas, kuriomis nebuvo pasinaudota arba kuriomis buvo iš dalies pasinaudota, ir nemokėti Reglamento (EB) Nr. 891/2009 15 straipsnio 1 dalyje nustatytos baudos.
            
         
               (6)
            
            
               Bendro žemės ūkio rinkų organizavimo vadybos komitetas nepateikė savo nuomonės per pirmininko nustatytą laikotarpį,
            
         PRIĖMĖ ŠĮ REGLAMENTĄ:
   1 straipsnis
   1.   Nukrypstant nuo Reglamento (EB) Nr. 891/2009 3 straipsnio 1 dalies ir 10 straipsnio antros pastraipos, CXL lengvatinio cukraus, kurio eilės numeriai 09.4317, 09.4318, 09.4319 ir 09.4320, importo muitas iki 2011 m. rugpjūčio 31 d. sumažinamas iki nulio.
   2.   CXL lengvatinio cukraus licencijos, išduotos iki 2010 m. gruodžio 1 d., gali būti toliau naudojamos paraiškų teikimo metu galiojusiomis sąlygomis. Arba jos gali būti grąžintos, ir tokiu atveju netaikoma Reglamento (EB) Nr. 891/2009 15 straipsnio 1 dalyje nustatyta bauda.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas nuo 2010 m. gruodžio 1 d.
   Šis reglamentas netenka galios 2011 m. rugpjūčio 31 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2010 m. lapkričio 26 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 299, 2007 11 16, p. 1.
   
      (2)  OL L 254, 2009 9 26, p. 82.